Vervaardiger sê sy noedels veroorsaak nié kinders se dood(Argieffoto: Pixabay) Grandisync CC, ŉ vervaardiger van kitsnoedels, sê sy produk is veilig vir menslike gebruik en het nie die dood van verskeie kinders veroorsaak nie. Die nasionale verbruikerskommissie het vroeër ŉ ondersoek van stapel gestuur oor die dood van vyf kinders nadat hulle glo van die noedels geëet het. Grandisync sê nou hierdie ondersoek is afgehandel en hy wag op ŉ amptelike verklaring daaroor van die kommissie wat na verwagting binnekort bekend gestel gaan word. “Ons kan egter sê dat die ondersoek vasgestel het dat dit nie ons produk was wat voor die twee noodlottige voorvalle geëet is nie. Ons produk word dus kwytgeskeld van dié voorvalle,” lui ŉ verklaring van die maatskappy se regsverteenwoordigers. Maroela Media het vroeër berig Sinothando Ngwendu (11), Olwam Ngwendu (7) en die vier maande oue Athenkosi Ngwendu is dood kort nadat hulle glo ŉ pakkie noedels geëet het. Die vervaardiger sê egter die sterftes hou nie met sy produk verband nie. “Ons kan bevestig dat die toetse wat die polisielaboratorium in verband met die sterftes van die Motherwell-kinders gedoen het, bevind het die kinders is deur Termifos, ŉ landbou-insekkdoder, vergiftig .” Die vervaardiger sê sy Howe-kitsnoedels is veilig vir menslike gebruik. Die maatskappy het ná die voorvalle sy eie ondersoek begin en sê die uitslae van onafhanklike laboratoriumtoetse is beskikbaar en “bevestig dat ons produk veilig is vir menslike gebruik”. Die maatskappy sê ook hy is bereid om die volledige toetse aan belanghebbendes bekend te maak. Phetho Ntaba, woordvoerder van die nasionale verbruikerskommissie (NVK), sê egter die ondersoekproses is nog nie afgehandel nie en die kommissaris moet nog die ondersoekers se verslag bekyk. Die kommissie wou nie in hierdie stadium verder kommentaar lewer of die vervaardiger se skrywe bevestig nie. “Die proses sal binne die volgende paar weke afgehandel wees,” sê Ntaba.